Vuoden 2013 Miss Suomi kertoo hengenvaarallisesta tavoitteestaan Helsingin Sanomien haastattelussa.

Lotta Näkyvä valmistautui Selviytyjät-kisaan tankkaamalla vararavintoa.

Kaikkien aikojen fyysisesti voimakkaimmaksi Miss Suomeksi tituleerattu, Selviytyjistäkin tuttu Lotta Näkyvä, 30, aikoo kiivetä jokaisen yli 8 000 metriä korkean vuoren huipulle ilman lisähappea. Näitä huippuja maailmassa on 14.

Ensi kesänä Lotta huiputtaa Pakistanissa sijaitsevan 8034-metrisen Gasherbrum II:n . Se tarkoittaa tuntikausien juoksumattotreenejä, äärimmäistä väsymystä ja kuolemanpelkoa. Lotan valmentaja ennustaa myös, että nainen tulee muutaman kerran putoamaan jäärailoon.

– Haen adrenaliinia. Mitä tahansa, missä tulee se hetkellinen tunne juuri ennen kuin alkaa tekemään, että tässä voi käydä huonosti, jos ei keskity. Olen aina saanut kiksejä adrenaliinryöpyistä, Lotta sanoo Helsingin Sanomien haastattelussa.

Lotalla on kestävyysurheilijan geenit.

Häämatkallaan vuonna 2016 Lotta ja hänen aviomiehensä Kristian Näkyvä kiipesivät Kilimanjarolle. Sillä testattiin, miten hyvin he jaksavat korkealla ohuessa ilmassa. Jopa 75 prosenttia Kilimanjaron huipulle kiipeävistä suomalaisista sairastuu vuoristotautiin. Lotan elimistö läpäisi testin, Kristianin ei.

Selviytyjät-realityn koettelemuksia Lotta pitää kepeinä vuorikiipeilyyn verrattuna.

– Vuorikiipeilyssä perusleirielämäkin on rankempaa kuin Selviytyjät-sarja. Ruokaakin saarella sai paljon enemmän kuin kuvittelin, Lotta vertaa.

Selviytyjien kisoissa hän kuitenkin pääsi ammentamaan rakastamiaan adrenaliiniryöppyjä:

– Nautin niistä kisoista ihan hulluna. Niissä sai puskea itseään. Ne olivat huomattavasti fyysisempiä kuin televisiosta näkyy. Ne saattoivat kestää tuntikaupalla, vaikka televisiossa näytetään vain kaksi minuuttia, Lotta kertoo.